Kaapstad wil ál meer digitale nomades werf | Maroela Media
Kaapstad wil ál meer digitale nomades werf
(Foto: Stad Kaapstad)
Kaapstad is een van die beste stede ter wêreld vir werknemers wat nie kantoorgebonde is nie.
Die Moederstad het 'n 16de plek uit 'n lys van 75 stede behaal en selfs hoër as plekke soos New York, Athene en Barcelona geëindig volgens Nestpick, 'n wêreldwye platform vir behuising, se jongste verslag.
Nestpick het gekyk na lewenskoste, infrastruktuur, ontspanningsaktiwiteite en algehele leefbaarheid van 'n stad.
Volgens die Stad Kaapstad versterk 'n verslag soos hierdie die stad se planne om werksvisums vir digitale nomades te verkry wat hulleself tydelik daar wil vestig.
"Dit bewys weereens dat Kaapstad 'n bekostigbare topklas-bestemming vir hierdie soort werkers is en dit versterk ons versoek vir 'n werksvisum vir hulle.
"Digitale nomades bly gewoonlik langer as 90 dae by 'n bestemming. Daarom wil ons voorleggings aan die nasionale regering doen om voorsiening te maak in die immigrasiewet om 'n afstandswerkvisum vir langer as drie maande toe te laat," het James Vos, burgemeesterskomiteelid vir ekonomiese geleenthede en batebestuur, gesê.
Vos het bygevoeg sy span het ook reeds 'n bemarkingstrategie vir Kaapstad ontwikkel waarvolgens hulle mense aanmoedig om in dié stad aan te bly, werk, studeer, speel en belê. Die stad het onlangs 'n Remote Work-webinaar aangebied waarin hulle van belanghebbendes by belangrike toerisme- en gasvryheidsorganisasies verneem het hoe die stad digitale nomades kan werf.
Hy glo die afstandswerksmodel is nie net 'n tendens nie, maar beslis hier om te bly.
"Kaapstad moet alles wat die stad het, benut om aan hierdie werknemers te bied.
"Deur meer digitale nomades aan te moedig om Kaapstad te kies, sal ons die ekonomie 'n hupstoot gee, aangesien hulle meer tyd en geld in ons stad sal uitgee. Hulle sal ook die boodskap onder vriende, familie en netwerke versterk dat Kaapstad 'n belangrike bestemming vir werk en ontspanning is."